Broj: 711-I-2231-Pp-381/22-05-24

Zagreb, 20. listopada 2022.g.

**Povjerenstvo za odlučivanje o sukobu interesa** (u daljnjem tekstu: Povjerenstvo), usastavu Nataše Novaković kao predsjednice Povjerenstva te Davorina Ivanjeka, Tončice Božić i Tatijane Vučetić kao članova Povjerenstva, na temelju članka 32. stavka 1. podstavka 1. i članka 41. stavka 1. Zakona o sprječavanju sukoba interesa („Narodne novine“, broj 143/21. u daljnjem tekstu: ZSSI/21) te članka 17. Pravilnika o načinu rada i odlučivanja Povjerenstva za odlučivanje o sukobu interesa od 16. listopada 2013.g., **u** **predmetu obveznika Ivana Malenice, ministra pravosuđa i uprave** na stručnom sastanku održanom 20. listopada 2022.g., donosi sljedeći:

**ZAKLJUČAK**

**Postupak za odlučivanje o sukobu interesa protiv obveznika Ivana Malenice, ministra pravosuđa i uprave, u odnosu na okolnost imenovanja Maria Aunedia Medeka u radnu skupinu za izradu Nacrta Zakona o lobiranju, neće se pokrenuti,** **jer iz iste ne proizlazi da bi došlo do povrede neke od odredbi Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15. i 98/19., u daljnjem tekstu: ZSSI/11).**

Obrazloženje

U Povjerenstvu je dana 20. rujna 2022. pod brojem 711-U-7881-Pp-381/22-01-1 zaprimljena neanonimna prijava mogućeg sukoba interesa protiv Ivana Malenice, ministra pravosuđa i uprave.

U prijavi se navodi da je obveznik Ivan Malenica, ministar pravosuđa i uprave imenovao u radnu skupinu Zakona o lobiranju, kao predstavnika struke za odnose s javnošću, Marija Aunedija Medeka, suvlasnika agencije Media Val, koja obavlja poslove komunikacijskog savjetovanja za ministarstvo. Podnositelj u prijavi navodi kako treba provjeriti je li navedenim imenovanjem obveznik prekršio načela djelovanja ili neki drugi institut ZSSI/21-a te je li trebao deklarirati potencijalni sukob interesa. Nadalje, podnositelj smatra spornim što je ministar diskrecijski imenovao svog komunikacijskog savjetnika u radnu skupinu za izradu Zakona o lobiranju te postavlja pitanje tko u tom slučaju štiti interes javnosti. Problematizira se okolnost da se u radne skupine antikorupcijskih zakona uključuju ljudi iz udruga bliskih vlasti te u konkretnom slučaju i vlasnici poslovnih subjekata koje su u poslovnom odnosu s Ministarstvom, te da stoga postoji opravdana zabrinutost da neće otvarati nikakva pitanja ili probleme koji nisu u interesu vlasti, nego da će biti njihova produžena ruka. Također, podnositelj smatra kako je radi očuvanja javnog interesa nužno transparentno urediti način komunikacije s javnim dužnosnicima koja se obavlja s ciljem utjecaja na donositelje odluka, jer iako lobiranje može biti pozitivno u demokraciji, isto je ujedno mogući mehanizam putem kojeg interesne skupine mogu utjecati na zakone i propise na štetu javnog interesa. Zaključno je navedeno da je Mario Aunedi Medek, osim što je suvlasnik Media Vala, ujedno i potpredsjednik Hrvatske udruge za odnose s javnošću te da predstavnik navedene djelatnosti može biti u radnoj skupini za izradu predmetno Zakona, ali da je posve neprimjereno da to bude osoba koja je suvlasnik agencije koja je u poslovnom odnosu s Ministarstvom pravosuđa i uprave.

Uvidom u Registar obveznika koji ustrojava i vodi Povjerenstvo, utvrđeno je da je obveznik Ivan Malenica obnašao dužnost ministra uprave od 19. srpnja 2019. do 22. srpnja 2020. te da dužnost ministra pravosuđa i uprave obnaša od 23. srpnja 2020.

Člankom 3. stavkom 1. podstavkom 4. ZSSI/21-a propisano je da su predsjednik i članovi Vlade Republike Hrvatske (potpredsjednici i ministri u Vladi Republike Hrvatske) obveznici u smislu odredbi navedenoga Zakona pa je stoga je Ivan Malenica povodom obnašanja dužnosti ministra pravosuđa i uprave obveznik navedenog Zakona.

Povjerenstvo je radi utvrđivanja postoje li pretpostavke za pokretanje postupka protiv obveznika dopisom Broj: 711-I-1902-Pp-381/22-02-24 od 23. rujna 2022. od Ministarstva pravosuđa i uprave zatražilo podatke tko je donio i potpisao odluku o imenovanju radne skupine za izradu Nacrta prijedloga zakona o lobiranju, imaju li članovi radne skupine za izradu Nacrta prijedloga zakona o lobiranju pravo na naknadu i u kojem iznosu, je li i kada Mario Aunedi Medek imenovan u navedenu radnu skupinu i ako jest na temelju kojih kriterija, pruža li agencija Media Val u vlasništvu Maria Aunedi Medeka komunikacijske usluge za Ministarstvo pravosuđa i uprave te ukoliko da, tko je donio i potpisao odluku o izboru spomenute agencije, zajedno sa pozivom za dostavom dokumentacije koja se odnosi na navedene upite.

Povjerenstvo je dana 28.rujna 2022. g. pod poslovnim brojem 711-U-8009-Pp-381/22-03-1 zaprimilo poruku elektroničke pošte ministra pravosuđa i uprave Ivana Malenice kojim je proslijedio svoje očitovanje na prijavu GONG-a za sukob interesa.

U navedenom očitovanju navodi se da je radna skupina za izradu Nacrta prijedloga Zakona o lobiranju osnovana Odlukom od 25. lipnja 2021. godine (KLASA:740-02/21-01/03, URBROJ:514-06-03-02/02-21/08) te da je Ugovor o uslugama komunikacijskog savjetovanja za potrebe Ministarstva broj 461/21 (KLASA.406-02/21-03/97, URBROJ:514-14-01-02-03-21-08) sklopljen 02. studenog 2021. godine. Također se u dopisu navodi da u trenutku formiranja radne skupine i imenovanja članova radne skupine trgovačko društvo Media VAL d.o.o. nije imalo nikakav komercijalni odnos s Ministarstvom pravosuđa i uprave. Iznosi se da je Mario Aunedi Medek u radnu skupinu od 22 člana imenovan kao predstavnik strukovne udruge, odnosno predstavnik Hrvatske udruge za odnose s javnošću (HUOJ), a ne kao suvlasnik odnosno direktor privatnog trgovačkog društva, te da Mario Aunedi Medek od sklapanja Ugovora s Ministarstvom pravosuđa i uprave nije sudjelovao u radu radne skupine, kao i da da su imena članova radne skupine i Odluka o osnivanju radne skupine za izradu Nacrta prijedloga Zakona o lobiranju objavljena na stranicama Ministarstva pravosuđa i uprave. Nadalje se iznosi da je Ugovor o uslugama komunikacijskog savjetovanja za potrebe Ministarstva zaključen na temelju provedenog postupka jednostavne javne nabave, u kojem je kao najpovoljniji ponuditelj predmetnih usluga navedenih u ponudi od 19. listopada 2021. odabrano društvo Media Val d.o.o.

Istaknuto je da u provedbi postupka jednostavne javne nabave u kojoj je izabrano navedeno trgovačko društvo nije sudjelovao obveznik Ivan Malenica, niti je navedeni obveznik zastupao Ministarstvo prilikom sklapanja navedenog ugovora. Postupak jednostavne nabave provodile su ustrojstvene jedinice Ministarstva pravosuđa i uprave, koje su sukladno Uredbi o unutarnjem ustrojstvu Ministarstva ovlaštene provoditi postupke javne nabave za potrebe Ministarstva. Zaključno se navodi kako smatra da u postupku imenovanja članova radne skupine nisu prekršena načela djelovanja iz članka 6. ZSSI/21-a, niti bilo koju druga odredbu navedenog Zakona, te da je u postupku imenovanja članova radne skupine postupio sukladno Uredbi o općim pravilima za unutarnje ustrojstvo tijela državne uprave vodeći se načelima savjesnog, odgovornog i nepristranog djelovanja.

Nadalje, Ministarstvo pravosuđa i uprave očitovalo se i dopisom KLASA: 701-01/22-01/1178, URBROJ: 514-01/08-22-02 od 29. rujna 2022. u kojem se navodi da je Odluku o osnivanju radne skupine za izradu Nacrta prijedloga Zakona o lobiranju (KLASA:740-02/21-01/03, URBROJ: 514-06-03-02/02-21-08) od 25. lipnja 2021. donio i potpisao ministar pravosuđa i uprave, dr. sc. Ivan Malenica te da je navedena Odluka javno objavljena na mrežnim stranicama Ministarstva pravosuđa i uprave. Navodi se i da članovi radne skupine za izradu Nacrta prijedloga Zakona o lobiranju ne ostvaruju pravo na naknadu te da je Mario Aunedi Medek, predsjednik Upravnog odbora Hrvatske udruge za odnose s javnošću, imenovan u navedenu radnu skupinu 25. lipnja 2021. godine, odnosno Odlukom o osnivanju radne skupine za izradu Nacrta prijedloga Zakona o lobiranju, i to kao predsjednik Hrvatske udruge za odnose s javnošću, jedine strukovne udruge za odnose s javnošću u Republici Hrvatskoj. Također se iznosi da Media Val d.o.o. pruža usluge komunikacijskog savjetovanja za potrebe Ministarstva temeljem provedenog postupka jednostavne nabave, u kojem je kao najpovoljnijih ponuditelj predmetnih usluga navedenih u ponudi od 19. listopada 2021. godine odabrana upravo navedeno društvo. Ugovor o uslugama komunikacijskog savjetovanja za potrebe Ministarstva broj 461/21 (KLASA:406-02/21-03/97; URBROJ:514-14-01-02/03-21-08) sklopljen je 02. studenog 2021. te je potpisan od strane ovlaštene osobe, načelnika Samostalnog sektora za javnu nabavu. Zaključno se ističe da u trenutku donošenja Odluke o osnivanju radne skupine za izradu Nacrta prijedloga Zakona o lobiranju od 25.lipnja 2021. Ministarstvo nije imalo komercijalni poslovni odnos s Media Valom d.o.o., budući da je ugovor potpisan 02. studenog 2021. godine. Također, istaknuto je da Mario Aunedi Medek od sklapanja Ugovora o uslugama komunikacijskog savjetovanja nije sudjelovao u radu Radne skupine, već samo na sastanku Radne skupine za izradu Nacrta prijedloga Zakona o lobiranju koji je održan 07. srpnja 2021. godine.

Očitovanju je priložen i Ugovor o uslugama komunikacijskog savjetovanja za potrebe ministarstva broj 461/21 od 02. studenog 2021. zaključen između Ministarstva pravosuđa i uprave i trgovačkog društva MEDIA VAL d.o.o., koji ispred Ministarstva nije potpisao obveznik.

Sukladno članku 60. ZSSI/21-a postupci započeti prije stupanja na snagu ovoga Zakona dovršit će se prema odredbama ZSSI/11-a. Navedeni Zakon stupio je na snagu 25. prosinca 2021.

S obzirom na navedenu zakonsku odredbu, te da je u ovome predmet P-381/22 prijava zaprimljena i spis formiran nakon stupanja ZSSI/21 na snagu 25. prosinca 2021., postupak će se voditi sukladno odredbama ZSSI/21-a primjenom mjerodavne odredbe ZSSI/11-a koja je bila na snazi u trenutku kada su nastale činjenice i okolnosti koje su predmet raspravljanja i odlučivanje u ovom predmetu.

Člankom 7. točka c.) ZSSI1/11-a propisano je da je obveznicima Zakona zabranjeno zlouporabiti posebna prava dužnosnika koja proizlaze ili su potrebna za obavljanje dužnosti.

Istovjetno je propisano i odredbom članka 7. točke c) ZSSI/21-a.

Člankom 41. stavkom 1. ZSSI/21-a propisano je da Povjerenstvo može pokrenuti postupak po službenoj dužnosti i povodom vjerodostojne i osnovane prijave o mogućoj povredi ovoga Zakona. Sukladno stavku 3. istog članka Zakona postupak nije dopušteno pokrenuti na temelju anonimne prijave.

Člankom 42. stavkom 1. ZSSI/21-a propisano je da je Povjerenstvo dužno, kada utvrdi da su ispunjene pretpostavke za pokretanje postupka iz članka 41. stavka 1. istog Zakona, obavijestiti obveznika o postojanju pretpostavki za pokretanje postupka, kao i o činjeničnim utvrđenjima te zatražiti njegovo očitovanje.

Iz pribavljene dokumentacije proizlazi da se u konkretnom slučaju radi o poslovnom odnosu između Ministarstva pravosuđa i uprave i trgovačkog društva MEDIA VAL d.o.o., a ne između obveznika Ivana Malenica, čelnika navedenog Ministarstva i spomenute tvrtke.

Povjerenstvo ponajprije ističe da sama okolnost postojanja poslovnog odnosa trgovačkog društva u vlasništvu Maria Aunedi Medeka sa Ministarstvom pravosuđa i uprave ne ukazuje da bi isti s obveznikom Ivanom Malenicom bio interesno ili na bilo koji drugi način blisko povezan, pri čemu iz navoda očitovanja proizlazi da obveznik nije na bilo koji način odlučivao o nastanku tog poslovnog odnosa.

Također, iz zaprimljenog očitovanja proizlazi da u trenutku imenovanja Maria Aunedi Medeka u radnu skupinu za izradu Nacrta prijedloga Zakona o lobiranju čak nije niti postojao poslovni odnos između Ministarstva i pravosuđa i uprave i trgovačkog društva MEDIA VAL d.o.o., već da je isti naknadno nastao, nakon što je isti već imenovan u radnu skupinu. Osim toga, navedena osoba ujedno je stručnjak iz područja odnosa sa javnošću, odnosno predsjednik njihove strukovne udruge, a nakon njegova imenovanja za člana radne skupine prema navodima očitovanja isti više nije sudjelovao u njezinu radu, niti je za svoj rad u radnoj skupini imao pravo na naknadu.

Nadalje, u prijavi se ne iznose okolnosti bilo kakve vrste povezanosti koja bi postojala između obveznika Ivana Malenica i navedene osobe, a koja bi dovela u sumnju njegovu nepristranost kada je odlučivao o njegovom imenovanju u predmetnu radnu skupine, odnosno koja bi upućivala da bi prilikom imenovanja bio rukovođen nekim privatnim interesom.

S obzirom na sve navedeno, iz okolnosti imenovanja Maria Aunedi Medeka u radnu skupinu za izradu Nacrta Zakona o lobiranju ne proizlazi da bi obveznik Ivan Malenica, ministar pravosuđa i uprave, zlouporabio neko pravo koje proizlazi iz obnašanja dužnosti niti da bi došlo do povrede neke od odredbi ZSSI/11-a, slijedom čega se postupak protiv njega neće pokrenuti.

Sukladno svemu navedenom, Povjerenstvo je donijelo odluku kao u izreci ovoga zaključka.

PREDSJEDNICA POVJERENSTVA

Nataša Novaković, dipl.iur.

Dostaviti:

1. Obvezniku Ivanu Malenici, osobnom dostavom

2. Podnositelju prijave

3. Pismohrana